Nordmenn gidder ikke gå ned fra fjellet selv

Blir forbannet når de blir nektet redningshelikopter, sier Hovedredningssentralen.

Nordmenn vil opp, men gidder ofte ikke å gå ned igjen, ifølge Hovedredningssentralen.

19. aug. 2012 23:17 Sist oppdatert 20. august 2012

Hovedredningssentralen sier det ikke er uvanlig at nordmenn føler seg for utslitt til å gå ned igjen når de er på fjelltur. De kaller på redningshelikopter for å bli fraktet ned igjen.

– Vi har et inntrykk av at folk generelt har en tendens til å forlange mer og yte mindre. Man setter seg i vanskelige situasjoner og forventer hjelp. Hvis de setter seg selv i nød, er det ingen tvil om at vi hjelper, sier Bjørn Jarle Åmlid til Stavanger Aftenblad.

Ba om helikopter lørdag natt

Sent lørdag kveld, i 23-tiden, ringte en familie på tre fra Prekestolen og ba om å bli fløyet ned med helikopter.

— Det ble opplyst på telefon at mor var utslitt, så sliten at hun ikke orket å gå ned, sier Åmlid.

Etter at tre mannskaper fra Norsk Folkehjelp ble sendt opp, kom det frem at hun hadde pådratt seg en liten kneskade. Hun ble båret ned og var nede klokken halv tolv søndag, etter å ha overnattet sammen med redningsmannskaper. Tilsammen 12 personer ble brukt i redningsaksjonen.

Familien ble forklart at Hovedredningssentralen i utgangspunktet ikke stiller med helikopter ved slike anledninger.

Blir ofte forbannet

Ifølge Åmlid blir folk ofte sure når de får vite at redningshelikopteret ikke er tilgjengelig.

– Vi har situasjoner der folk er blitt slitne på fjellet og ber om hjelp. Når vi sender mannskap fra Røde Kors for å hjelpe dem ned, blir de forbannet, for de vil ha helikopter. Folk må forstå at Sea King er et tungt hjelpeverktøy som vi må ha i beredskap til de store aksjonene. Folk må gå litt i seg selv og vurdere sin egen form når de går i fjellet, sier Åmlid.